**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Ministerstvo vnútra Slovenskej republiky predkladá návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov (tlač 279).

Ministerstvo vnútra Slovenskej republiky k predloženému poslaneckému návrhu zákona uvádza:

**V š e o b e c n e**

Cieľom predloženého návrhu zákona podľa navrhovateľov je umožniť samosprávnym krajom využívať elektronickú komunikáciu pri výkone svojich zákonných povinností, vo vzťahu k poslancom zastupiteľstva samosprávneho kraja, obciam, mestám a mestským častiam na svojom území.

Návrh zákona zároveň obmedzuje možnosť poslancov zastupiteľstva byť členom štatutárnych orgánov rozpočtových organizácií a príspevkových organizácií samosprávneho kraja, s cieľom zvýšenia objektivity poslancov pri kontrolovaní činnosti krajských organizácií.

Ministerstvo vnútra Slovenskej republiky prerokovalo svoje stanovisko od 9. decembra 2020 do 17. decembra 2020 v medzirezortnom pripomienkovom konaní, v rámci ktorého boli vznesené tri zásadné pripomienky Ministerstva investícií, regionálneho rozvoja a informatizácie Slovenskej republiky, z ktorých dve boli po vzájomných konzultáciách zapracované do stanoviska, ktoré je súčasťou predkladacej správy.

Jednu zo zásadných pripomienok Ministerstva investícií, regionálneho rozvoja a informatizácie Slovenskej republiky smerujúcu k úprave doložky vybraných vplyvov Ministerstvo vnútra Slovenskej republiky vo svojom stanovisku nezohľadnilo, keďže stanovisko, ktoré je súčasťou predkladacej správy, obsahuje pripomienky iba k samotnému textu návrhu zákona.

**S t a n o v i s k o**

Ministerstvo vnútra Slovenskej republiky zaujíma k predloženému poslaneckému návrhu nasledovné stanovisko:

K predloženému návrhu predkladateľ uplatňuje tieto pripomienky:

**K Čl. I:**

**K bodu 1:**

Navrhujeme vypustiť novelizačný bod 1. Tomu zároveň navrhujeme prispôsobiť číslovanie nasledujúcich novelizačných bodov.

**Odôvodnenie:**

Navrhovatelia navrhujú doplniť elektronickú podobu predkladania vyhodnotenia pripomienok poslancom zastupiteľstva. Písomná forma už v sebe subsumuje elektronickú aj listinnú podobu, takže ak sa v aktuálne účinnom znení uvádza, že sa pripomienky zasielajú poslancom zastupiteľstva v písomnej forme, znamená to aj možnosť zasielania v elektronickej podobe. Preto považujeme účinné znenie § 8 ods. 7 za dostačujúce.

**K bodu 2:**

Navrhujeme nasledovné znenie novelizačného bodu 2: „V § 8 ods. 11 prvá veta znie: „Samosprávny kraj zasiela bezodkladne a bezodplatne nariadenie každej obci na svojom území.“.“

**K bodu 3:**

Navrhujeme nasledovné znenie novelizačného bodu 3: „V § 8a ods. 4 znie: „ (4) Samosprávny kraj zašle bezodkladne a bezodplatne právoplatné rozhodnutie súdu podľa odseku 1 každej obci, mestu a mestskej časti na svojom území.“.“

**K bodu 4:**

Navrhujeme nasledovné znenie novelizačného bodu 4: „V § 8b ods. 2 znie: „ (2) Samosprávny kraj zašle bezodkladne a bezodplatne právoplatné uznesenie súdu podľa odseku 1 každej obci, mestu a mestskej časti na svojom území.“.“

**Odôvodnenie k bodom 2, 3 a 4:**

Do pozornosti dávame, že zo zákona o e-Governmente je zrejmá povinnosť prioritne vykonávať verejnú moc elektronicky. Najmä § 17 uvedeného zákona obsahuje základné východiská elektronického výkonu verejnej moci. Z ustanovenia § 17 ods. 1 vyplýva, že orgán verejnej moci, ak nejde o výlučne listinné konanie alebo konanie definované zákonom, kde z povahy veci je elektronická komunikácia vylúčená alebo nesmierne obtiažna, je povinný vykonávať verejnú moc elektronicky. Preto považujeme navrhovanú úpravu, ktorou sa navrhuje zaviesť výlučne používanie elektronických prostriedkov na zasielanie nariadení, právoplatných rozhodnutí súdov a právoplatných uznesení súdov, za nadbytočnú. V tejto súvislosti zároveň navrhujeme vypustiť z aktuálne účinného znenia § 8 ods. 11, § 8a ods. 4 a § 8b ods. 2 slovo „výtlačok“, čím sa umožní samosprávnemu kraju, aby zasielal mestám, obciam a mestským častiam na svojom území nariadenia, právoplatné rozhodnutia súdov a právoplatné uznesenia súdov elektronicky alebo listinne, avšak s prihliadnutím na individuálne technické možnosti jednotlivých miest, obcí a mestských častí.

**K bodu 6:**

V novelizačnom bode 6 navrhujeme slovo „písm.“ nahradiť slovom „písmeno“ v súlade s bodom 30.3 prílohy č. 1 k Legislatívnym pravidlám vlády Slovenskej republiky.

**K bodu 8:**

Navrhujeme vypustiť novelizačný bod 8. Tomu zároveň navrhujeme prispôsobiť číslovanie nasledujúcich novelizačných bodov.

**Odôvodnenie:** Navrhovaná právna úprava je obsiahnutá v čl. 5 ods. 7 ústavného zákona č. 357/2004 z. z. o ochrane verejného záujmu pri výkone funkcií verejných funkcionárov v znení ústavného zákona č. 66/2019 Z. z.

Keďže podľa čl. 2 ods. 1 písm. s) vyššie uvedeného ústavného zákona sa tento ústavný zákon vzťahuje aj na poslancov zastupiteľstiev vyšších územných celkov, považujeme právnu úpravu navrhovanú v novelizačnom bode 8 za nadbytočnú.

**K bodu 9:**

Navrhujeme nasledovné znenie novelizačného bodu 9: „V § 16 ods. 3 sa na konci pripája táto veta: „Predseda vydáva poriadok odmeňovania zamestnancov samosprávneho kraja.“.“

**Odôvodnenie:** Navrhujeme slovo „schvaľuje“ nahradiť slovom „vydáva“ z dôvodu zjednotenia použitej právnej terminológie so zákonom Slovenskej národnej rady č. 369/1990 Zb. o obecnom zriadení v znení neskorších predpisov, v ktorom podľa § 13 ods. 4 starosta vydáva okrem iného aj poriadok odmeňovania zamestnancov obce.

**K bodu 11:**

V novelizačnom bode 11 navrhujeme slovo „písm.“ nahradiť slovom „písmeno“ v súlade s bodom 30.3 prílohy č. 1 k Legislatívnym pravidlám vlády Slovenskej republiky.

**K bodu 12:**

Navrhujeme vypustiť novelizačný bod 12. Tomu zároveň navrhujeme prispôsobiť číslovanie nasledujúcich novelizačných bodov.

**Odôvodnenie:**

Uvedenie odkazu na zákon o e-Governmente považujeme za nadbytočné.

**K bodu 13:**

Navrhujeme nasledovné znenie novelizačného bodu: „Za § 23b sa vkladá § 23c, ktorý vrátane nadpisu znie:

„§ 23c

Prechodné ustanovenia k úpravám účinným od .........................

1. Predseda vydá poriadok odmeňovania zamestnancov samosprávneho kraja podľa § 16 ods. 3 tretej vety najneskôr do .........................
2. Ak poslanec vykonáva k .................... funkciu, ktorá je podľa § 13 ods. 1 písm. c) zákona účinného od ...................... nezlučiteľná s funkciou poslanca, je povinný do ....................... jej vykonávanie skončiť alebo vykonať zákonom ustanovený právny úkon smerujúci k jej skončeniu.“.“.

**Odôvodnenie k odseku 1:** Vzhľadom na pripomienku k novelizačnému bodu 9 máme za to, že je potrebné zjednotiť právnu terminológiu so zákonom Slovenskej národnej rady č. 369/1990 Zb. o obecnom zriadení v znení neskorších predpisov a použiť slovo „vydá“. Zastávame názor, že slová „vypracovaný podľa osobitného predpisu“ je potrebné vypustiť z dôvodu nadbytočnosti. Termín vydania poriadku odmeňovania zamestnancov je potrebné následne zosúladiť s navrhovanou zmenou účinnosti novely.

**Odôvodnenie k odseku 2:** V nadväznosti na vypustenie novelizačného bodu 8 z dôvodu, že navrhovaná úprava je komplexne riešená ústavným zákonom č. 357/2004 Z. z. a na to, že v novelizačnom bode 7 sa rozširuje okruh funkcií, ktoré sú nezlučiteľné s výkonom funkcie poslanca, považujeme za potrebné formulovať prechodné ustanovenie iba vo vzťahu k novelizačnému bodu 7. Prechodné ustanovenie sa bude vzťahovať iba na prípady nezlučiteľnosti funkcií, ku ktorej môže dôjsť až nadobudnutím účinnosti tohto zákona, teda na prípady, ak by poslanec ku dňu účinnosti tohto zákona zastával funkciu štatutárneho orgánu alebo člena štatutárneho orgánu rozpočtovej organizácie alebo príspevkovej organizácie zriadenej samosprávnym krajom, v ktorom bol zvolený.

**K Čl. II:**

Navrhujeme zmeniť dátum nadobudnutia účinnosti.

**Odôvodnenie:** Vzhľadom na dĺžku legislatívneho procesu navrhujeme posunúť účinnosť zákona. Pri navrhovaní účinnosti zákona je potrebné rátať s lehotou potrebnou na prerokovanie návrhu zákona a s prípadným vrátením zákona prezidentom Slovenskej republiky na opätovné prerokovanie v Národnej rade Slovenskej republiky. Súčasne je potrebné rátať s lehotou na vyhlásenie zákona. Pri tvorbe, schvaľovaní a vyhlasovaní všeobecne záväzných právnych predpisov sa dbá na to, aby medzi vyhlásením právneho predpisu v Zbierke zákonov Slovenskej republiky a dňom nadobudnutia jeho účinnosti uplynulo najmenej 15 dní.

**Z á v e r**

Ministerstvo vnútra Slovenskej republiky po zohľadnení vyššie uvedených pripomienok odporúča Legislatívnej rade vlády Slovenskej republiky vysloviť **s ú h l a s**  s  návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov (tlač 279).